title: Kommissionens gennemførelsesforordning (EU) nr. 784/2013 af 14. august 2013 om fastsættelse af importtolden for korn gældende fra den 16. august 2013

text:
               15.8.2013

               DA

               Den Europæiske Unions Tidende

               L 219/30

         KOMMISSIONENS GENNEMFØRELSESFORORDNING (EU) Nr. 784/2013
   af 14. august 2013
   om fastsættelse af importtolden for korn gældende fra den 16. august 2013
   EUROPA-KOMMISSIONEN HAR —
   under henvisning til Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1),
   under henvisning til Kommissionens forordning (EU) nr. 642/2010 af 20. juli 2010 om gennemførelsesbestemmelser til Rådets forordning (EF) nr. 1234/2007 for så vidt angår importtold for korn (2), særlig artikel 2, stk. 1, og
   ud fra følgende betragtninger:

               (1)

               Ifølge artikel 136, stk. 1, i forordning (EF) nr. 1234/2007 er importtolden for produkter henhørende under KN-kode 1001 19 00, 1001 11 00, ex 1001 91 20 (blød hvede, til udsæd), ex 1001 99 00 (blød hvede af høj kvalitet, undtagen til udsæd), 1002 10 00, 1002 90 00, 1005 10 90, 1005 90 00, 1007 10 90 og 1007 90 00 lig med interventionsprisen for sådanne produkter ved import forhøjet med 55 % minus cif-importprisen for den pågældende sending. Denne told kan dog ikke overstige toldsatsen i den fælles toldtarif.

               (2)

               Ifølge artikel 136, stk. 2, i forordning (EF) nr. 1234/2007 skal der med henblik på beregning af importtolden som omhandlet i nævnte artikels stk. 1 regelmæssigt fastsættes repræsentative cif-importpriser for de pågældende produkter.

               (3)

               I overensstemmelse med artikel 2, stk. 2, i forordning (EU) nr. 642/2010 er den pris, der skal anvendes ved beregning af importtolden for produkter henhørende under KN-kode 1001 19 00, 1001 11 00, ex 1001 91 20 (blød hvede, til udsæd), ex 1001 99 00 (blød hvede af høj kvalitet, undtagen til udsæd), 1002 10 00, 1002 90 00, 1005 10 90, 1005 90 00, 1007 10 90 og 1007 90 00, den daglige repræsentative cif-importpris fastlagt efter metoden i den omhandlede forordnings artikel 5.

               (4)

               Importtolden bør fastsættes for perioden fra den 16. august 2013 og gælde, indtil en ny importtold træder i kraft.

               (5)

               For at sikre at foranstaltningen finder anvendelse så hurtigt som muligt, efter de opdaterede data er blevet gjort tilgængelige, bør denne forordning træde i kraft på dagen for offentliggørelsen —

         VEDTAGET DENNE FORORDNING:
   Artikel 1
   Med virkning fra den 16. august 2013 er importtolden for korn som omhandlet i artikel 136, stk. 1, i forordning (EF) nr. 1234/2007 fastsat i bilag I til nærværende forordning på grundlag af elementerne i bilag II.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. august 2013.

            På Kommissionens vegne For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 299 af 16.11.2007, s. 1.

      (2)  EUT L 187 af 21.7.2010, s. 5.

      BILAG I

         Importtold for produkter omhandlet i artikel 136, stk. 1, i forordning (EF) nr. 1234/2007 gældende fra den 16. august 2013

                  KN-kode

                  Varebeskrivelse

                  Importtold (1)

                  (EUR/t)

                  1001 19 00
                  1001 11 00

                  Hård HVEDE af høj kvalitet

                  0,00

                  af middel kvalitet

                  0,00

                  af lav kvalitet

                  0,00

                  ex 1001 91 20

                  Blød HVEDE, til udsæd

                  0,00

                  ex 1001 99 00

                  Blød HVEDE af høj kvalitet, undtagen til udsæd

                  0,00

                  1002 10 00
                  1002 90 00

                  RUG

                  0,00

                  1005 10 90

                  MAJS til udsæd, undtagen hybridmajs

                  0,00

                  1005 90 00

                  MAJS, undtagen til udsæd (2)

                  0,00

                  1007 10 90
                  1007 90 00

                  SORGHUM i hele kerner, undtagen hybridsorghum til udsæd

                  0,00

         (1)  Importøren kan i henhold til artikel 2, stk. 4, i forordning (EU) nr. 642/2010 opnå en nedsættelse af tolden på:

                  —

                  3 EUR/t, hvis lossehavnen befinder sig ved Middelhavet (på den anden side af Gibraltar-strædet) eller ved Sortehavet, hvis varen ankommer over Atlanterhavet eller via Suez-kanalen

                  —

                  2 EUR/t, hvis lossehavnen befinder sig i Danmark, Estland, Irland, Letland, Litauen, Polen, Finland, Sverige, Det Forenede Kongerige eller på Den Iberiske Halvøs Atlanterhavskyst, hvis varen ankommer til EU fra Atlanterhavet.

         (2)  Importøren kan opnå en fast nedsættelse på 24 EUR/t, når betingelserne i artikel 3 i forordning (EU) nr. 642/2010 opfyldes.

      BILAG II

         Elementer til beregning af tolden, jf. bilag I

      31.7.2013-14.8.2013

                  1)

                  Gennemsnit for den referenceperiode, der er nævnt i artikel 2, stk. 2, i forordning (EU) nr. 642/2010:

                              (EUR/t)

                              Blød hvede (1)

                              Majs

                              Blød hvede, høj kvalitet

                              Hård hvede, middel kvalitet (2)

                              Blød hvede, lav kvalitet (3)

                              Børs

                              Minnéapolis

                              Chicago

                              —

                              —

                              —

                              Notering

                              217,78

                              140,42

                              —

                              —

                              —

                              Pris fob USA

                              —

                              —

                              234,54

                              224,54

                              204,54

                              Præmie for Golfen

                              —

                              33,42

                              —

                              —

                              —

                              Præmie for the Great Lakes

                              27,28

                              —

                              —

                              —

                              —

                  2)

                  Gennemsnit for den referenceperiode, der er nævnt i artikel 2, stk. 2, i forordning (EU) nr. 642/2010:

                              Fragtomkostninger: Mexicanske Golf — Rotterdam:

                              16,76 EUR/t

                              Fragtomkostninger: The Great Lakes — Rotterdam

                              49,25 EUR/t

         (1)  Positiv præmie på 14 EUR/t indbefattet (artikel 5, stk. 3, i forordning (EU) nr. 642/2010).

         (2)  Negativ præmie på 10 EUR/t (artikel 5, stk. 3, i forordning (EU) nr. 642/2010).

         (3)  Negativ præmie på 30 EUR/t (artikel 5, stk. 3, i forordning (EU) nr. 642/2010).


title: Kommissionens gennemførelsesforordning (EU) 2017/1086 af 19. juni 2017 om ændring af forordning (EF) nr. 634/2007 for så vidt angår karakteristikaene for selenomethionin produceret af Saccharomyces cerevisiae NCYC R397 (EØS-relevant tekst. )

text:
               20.6.2017

               DA

               Den Europæiske Unions Tidende

               L 156/22

         KOMMISSIONENS GENNEMFØRELSESFORORDNING (EU) 2017/1086
   af 19. juni 2017
   om ændring af forordning (EF) nr. 634/2007 for så vidt angår karakteristikaene for selenomethionin produceret af Saccharomyces cerevisiae NCYC R397
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 13, stk. 2, og
   ud fra følgende betragtninger:

               (1)

               Selenomethionin produceret af Saccharomyces cerevisiae NCYC R397 er godkendt som fodertilsætningsstof ved Kommissionens forordning (EF) nr. 634/2007 (2) som ændret ved Kommissionens gennemførelsesforordning (EU) nr. 427/2013 (3).

               (2)

               Kommissionen har modtaget en ansøgning om ændring af godkendelsesbetingelserne for så vidt angår fodertilsætningsstoffets karakteristika. Ansøgningen var ledsaget af relevant baggrundsdokumentation. Kommissionen videresendte ansøgningen til Den Europæiske Fødevaresikkerhedsautoritet (i det følgende benævnt »autoriteten«). Ansøgeren anmodede oprindeligt om, at indholdet af selenocystein skulle fremgå af tilsætningsstoffets karakteristika, men gik til sidst bort fra denne ændring, og ansøgningen vedrører således kun en øgning af maksimumsindholdet af selen i den nuværende godkendelse af tilsætningsstoffet.

               (3)

               Autoriteten konkluderede i sin udtalelse af 20. oktober 2016 (4), at den ønskede ændring ikke ville indvirke på sikkerheden og effektiviteten af produktet, og mindede om den risiko for brugernes sikkerhed, som produktet udgør. Den nuværende godkendelse indeholder en bestemmelse med henblik på at tackle denne risiko på passende vis.

               (4)

               Vurderingen af det ændrede præparat viser, at betingelserne for godkendelse, jf. artikel 5 i forordning (EF) nr. 1831/2003, er opfyldt.

               (5)

               Forordning (EF) nr. 634/2007 bør derfor ændres.

               (6)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Ændring af forordning (EF) nr. 634/2007
   I fjerde kolonne i bilaget til forordning (EF) nr. 634/2007 affattes teksten mellem »Tilsætningsstoffets karakteristika« og »Analysemetode« således:
   »Organisk selen hovedsagelig bestående af selenomethionin (63 %) med et indhold af 2 000-3 500 mg Se/kg (97-99 % organisk selen)«.
   Artikel 2
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. juni 2017.

            På Kommissionens vegne

         Jean-Claude JUNCKER

            Formand

      (1)  EUT L 268 af 18.10.2003, s. 29.

      (2)  Kommissionens forordning (EF) nr. 634/2007 af 7. juni 2007 om godkendelse af selenomethionin produceret af Saccharomyces cerevisiae NCYC R397 som fodertilsætningsstof (EUT L 146 af 8.6.2007, s. 14).

      (3)  Kommissionens gennemførelsesforordning (EU) nr. 427/2013 af 8. maj 2013 om godkendelse af selenomethionin produceret af Saccharomyces cerevisiae NCYC R646 som tilsætningsstof til foder til alle dyrearter og om ændring af forordning (EF) nr. 1750/2006, (EF) nr. 634/2007 og (EF) nr. 900/2009 for så vidt angår den maksimale supplering med selenberiget gær (EUT L 127 af 9.5.2013, s. 20).

      (4)  EFSA Journal (2016);14(11):4624.


title: Kommissionens gennemførelsesforordning (EU) nr. 561/2012 af 27. juni 2012 om ændring af gennemførelsesforordning (EU) nr. 284/2012 om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima  EØS-relevant tekst

text:
               28.6.2012

               DA

               Den Europæiske Unions Tidende

               L 168/17

         KOMMISSIONENS GENNEMFØRELSESFORORDNING (EU) Nr. 561/2012
   af 27. juni 2012
   om ændring af gennemførelsesforordning (EU) nr. 284/2012 om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
   ud fra følgende betragtninger:

               (1)

               I henhold til artikel 53 i forordning (EF) nr. 178/2002 kan der vedtages relevante EU-beredskabsforanstaltninger vedrørende fødevarer og foder, der er importeret fra et tredjeland, for at beskytte menneskers sundhed, dyresundheden eller miljøet, hvis denne risiko ikke kan styres på tilfredsstillende vis ved hjælp af de foranstaltninger, der træffes af medlemsstaterne hver for sig.

               (2)

               Efter ulykken på atomkraftværket i Fukushima den 11. marts 2011 blev Kommissionen orienteret om, at indholdet af radionukleider i visse fødevarer med oprindelse i Japan oversteg de indgrebsværdier for fødevarer, der gælder i Japan. En sådan kontaminering kan udgøre en trussel mod folke- og dyresundheden i Unionen, og derfor blev Kommissionens gennemførelsesforordning (EU) nr. 297/2011 om særlige importbetingelser for foder og fødevarer, der har oprindelse i eller er afsendt fra Japan efter ulykken på atomkraftværket i Fukushima (2), vedtaget. Nævnte forordning blev senere afløst af Kommissionens gennemførelsesforordning (EU) nr. 961/2011 (3), som atter blev afløst af Kommissionens gennemførelsesforordning (EU) nr. 284/2012 (4).

               (3)

               De japanske myndigheder har for nylig rapporteret om, at shiitake-svampe, der er dyrket på træstammer, med oprindelse i præfekturet Iwate ofte ikke opfylder kravene. Det konstaterede indhold af summen af cæsium-134 og cæsium-137 i shiitake-svampe dyrket på træstammer overskred den strengere grænseværdi på 100 becquerel/kg, der har været gældende i Japan siden den 1. april 2012. Desuden blev der i en lang række prøver fundet værdier, der lå over den grænseværdi, der var gældende før den 1. april 2012 (500 becquerel/kg). Desuden blev der rapporteret om, at enkelte prøver af bregner og fisk med oprindelse i Iwate ikke opfyldte kravene. Præfekturet Iwate er ikke blandt de præfekturer i den berørte zone, hvor der er krav om testning forud for eksport til Unionen af alle foderstoffer og fødevarer med oprindelse i disse præfekturer. På grund af disse nye fund bør præfekturet Iwate tilføjes i den berørte zone.

               (4)

               Gennemførelsesforordning (EU) nr. 284/2012 bør derfor ændres i overensstemmelse hermed.

               (5)

               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DENNE FORORDNING:
   Artikel 1
   I gennemførelsesforordning (EU) nr. 284/2012 foretages følgende ændringer:

               1)

               Artikel 5, stk. 3, affattes således:
               "3.   I erklæringen omhandlet i stk. 1 skal det endvidere attesteres:

                           a)

                           at produkterne er blevet høstet og/eller forarbejdet inden den 11. marts 2011, eller

                           b)

                           at produkterne har oprindelse i og er afsendt fra andre præfekturer end Fukushima, Gunma, Ibaraki, Tochigi, Miyagi, Yamanashi, Saitama, Tokyo, Chiba, Kanagawa, Shizuoka og Iwate, eller

                           c)

                           at produkterne er afsendt fra præfekturerne Fukushima, Gunma, Ibaraki, Tochigi, Miyagi, Yamanashi, Saitama, Tokyo, Chiba, Kanagawa, Shizuoka og Iwate, men ikke har oprindelse i nogen af disse præfekturer, og ikke er blevet eksponeret for radioaktivitet under transporten, eller

                           d)

                           hvis produkterne har oprindelse i præfekturerne Fukushima, Gunma, Ibaraki, Tochigi, Miyagi, Yamanashi, Saitama, Tokyo, Chiba, Kanagawa, Shizuoka og Iwate, at de er ledsaget af en analyserapport med resultaterne af prøveudtagningen og analysen."

               2)

               Bilag I erstattes af teksten i bilaget til nærværende forordning.

         Artikel 2
   Overgangsforanstaltning
   Uanset artikel 6, stk. 1, i gennemførelsesforordning (EU) nr. 284/2012 kan de produkter, der er omhandlet i artikel 1 i nævnte forordning, importeres til Unionen, hvis de ledsages af en erklæring udformet efter modelerklæringen i bilag I til nævnte forordning, og hvis:

               a)

               produkterne har forladt Japan inden denne forordnings ikrafttrædelse, eller

               b)

               erklæringen blev udstedt før denne forordnings ikrafttrædelse og produkterne har forladt Japan højst 10 arbejdsdage efter denne forordnings ikrafttrædelse.

         Artikel 3
   Ikrafttrædelse
   Denne forordning træder i kraft på tredjedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 27. juni 2012.

            På Kommissionens vegne

         José Manuel BARROSO

            Formand

      (1)  EFT L 31 af 1.2.2002, s. 1.

      (2)  EUT L 80 af 26.3.2011, s. 5.

      (3)  EUT L 252 af 28.9.2011, s. 10.

      (4)  EUT L 92 af 30.3.2012, s. 16.

      BILAG

            »BILAG I


title: Rådets gennemførelsesforordning (FUSP) 2017/906 af 29. maj 2017 om gennemførelse af artikel 17, stk. 3, i forordning (EU) nr. 224/2014 om restriktive foranstaltninger i lyset af situationen i Den Centralafrikanske Republik

text:
               30.5.2017

               DA

               Den Europæiske Unions Tidende

               L 139/2

         RÅDETS GENNEMFØRELSESFORORDNING (FUSP) 2017/906
   af 29. maj 2017
   om gennemførelse af artikel 17, stk. 3, i forordning (EU) nr. 224/2014 om restriktive foranstaltninger i lyset af situationen i Den Centralafrikanske Republik
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 224/2014 af 10. marts 2014 om restriktive foranstaltninger i lyset af situationen i Den Centralafrikanske Republik (1), særlig artikel 17, stk. 3,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 10. marts 2014 forordning (EU) nr. 224/2014.

               (2)

               Den 12. januar 2017 ajourførte den komité under De Forenede Nationers Sikkerhedsråd, der er nedsat ved De Forenede Nationers Sikkerhedsråds resolution 2127 (2013), oplysningerne vedrørende ti personer og to enheder, der er omfattet af restriktive foranstaltninger.

               (3)

               Bilag I til forordning (EU) nr. 224/2014 bør derfor ændres i overensstemmelse hermed —

         VEDTAGET DENNE FORORDNING:
   Artikel 1
   Bilag I til forordning (EU) nr. 224/2014 ændres som anført i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. maj 2017.

            På Rådets vegne

         C. CARDONA

            Formand

      (1)  EUT L 70 af 11.3.2014, s. 1.

      BILAG
      Oplysningerne om de nedenfor anførte personer og enheder erstattes af følgende oplysninger:

         »A.   Personer

         1.   François Yangouvonda BOZIZÉ (alias: a) Bozize Yangouvonda)

            Fødselsdato: 14. oktober 1946

            Fødested: Mouila, Gabon

            Nationalitet: Den Centralafrikanske Republik

            Adresse: Uganda

            Dato for FN's opførelse på listen: 9. maj 2014

            Andre oplysninger

         Moderens navn er Martine Kofio. Internetlink til INTERPOL-UN Security Council Special Notice: https://www.interpol.int/en/notice/search/un/5802796

            Oplysninger fra det beskrivende resumé af grundene til opførelse på listen fra sanktionskomitéen:

         Bozize blev opført på listen den 9. maj 2014 i henhold til punkt 36 i resolution 2134 (2014) på grund af sin »deltagelse i eller ydelse af støtte til handlinger, der underminerer freden, stabiliteten eller sikkerheden i Den Centralafrikanske Republik (CAR)«.

               Yderligere oplysninger

         Bozize opfordrede sammen med sine tilhængere til angrebet på Bangui den 5. december 2013. Siden da har han til stadighed forsøgt at gennemføre aktiviteter, der sigter mod destabilisering, med henblik på at opretholde spændingerne i CAR's hovedstad. Bozize dannede angiveligt antibalakamilitsgruppen, før han flygtede fra CAR den 24. marts 2013. I et kommuniké opfordrede Bozize sin milits til fortsat at udøve grusomme handlinger mod det nuværende styre og islamisterne. Bozize ydede angiveligt finansiel og materiel støtte til militsfolk, som arbejder for at destabilisere den igangværende overgangsproces og bringe Bozize tilbage til magten. Størstedelen af antibalakagrupperne kommer fra de centralafrikanske væbnede styrker, som spredte sig ud i landdistrikterne efter statskuppet og efterfølgende blev omstruktureret af Bozize. Bozize og hans tilhængere kontrollerer over halvdelen af antibalakaenhederne.
         Styrker, der støtter Bozize, blev bevæbnet med stormgeværer, morterer og raketudstyr og er i stigende grad blevet involveret i gengældelsesangreb på CAR's muslimske befolkning. Situationen i CAR forværredes hurtigt efter antibalakastyrkers angreb på Bangui den 5. december 2013, hvor over 700 personer blev dræbt.
         2.   Nourredine ADAM (alias: a) Nureldine Adam, b) Nourreldine Adam, c) Nourreddine Adam, d) Mahamat Nouradine Adam)

            Stilling: a) generaldirektør for Det Ekstraordinære Udvalg for Forsvar af Demokratiske Resultater (Extraordinary Committee for the Defence of Democratic Achievements), b) sikkerhedsminister, c) general.

            Fødselsdato: a) 1970, b) 1969, c) 1971, d) 1. januar 1970

            Fødested: Ndele, Den Centralafrikanske Republik

            Nationalitet: Den Centralafrikanske Republik. Pasnummer: D00001184

            Adresse: Birao, Den Centralafrikanske Republik

            Dato for FN's opførelse på listen: 9. maj 2014

            Andre oplysninger:

         Internetlink til INTERPOL-UN Security Council Special Notice: https://www.interpol.int/en/notice/search/un/5802798

            Oplysninger fra det beskrivende resumé af grundene til opførelse på listen fra sanktionskomitéen:

         Nourredine blev opført på listen den 9. maj 2014 i henhold til punkt 36 i resolution 2134 (2014) på grund af sin »deltagelse i eller ydelse af støtte til handlinger, der underminerer freden, stabiliteten eller sikkerheden i Den Centralafrikanske Republik (CAR)«.

               Yderligere oplysninger

         Noureddine er en af Sélékas oprindelige ledere. Han er blevet udpeget som både general og præsident for en af Sélékas bevæbnede oprørsgrupper, nemlig Central PJCC, en gruppe, der formelt er kendt som Konventionen af Patrioter for Retfærdighed og Fred (Convention of Patriots for Justice and Peace), også kendt som CPJP. Som tidligere leder af den »fundamentalistiske« udbrydergruppe fra Konventionen af Patrioter for Retfærdighed og Fred (CPJP/F) var han den militære koordinator af eks-Séléka i forbindelse med de angreb, der fandt sted under den tidligere opstand i Den Centralafrikanske Republik mellem starten af december 2012 og marts 2013. Uden Noureddines hjælp og nære forhold til tchadiske specialstyrker ville Séléka sandsynligvis ikke have været i stand til at vriste magten fra CAR's tidligere præsident François Bozize.
         Siden udnævnelsen af Catherine Samba-Panzaden til midlertidig præsident den 20. januar 2014 har han været en af de vigtigste arkitekter bag eks-Sélékas taktiske tilbagetrækning i Sibut med det formål at gennemføre sin plan, der sigter mod at oprette en muslimsk bastion i den nordlige del af landet. Han har tydeligt opfordret sine styrker til at modarbejde de forbud, der udstedes af overgangsregeringen og de militære ledere i den afrikansk ledede internationale støttemission i Den Centralafrikanske Republik (MISCA). Noureddine leder aktivt eks-Séléka, de tidligere Sélékastyrker, der angiveligt blev opløst af Djotodia i september 2013, står i spidsen for operationer mod kristne kvarterer og yder fortsat betydelig støtte og vejledning til eks-Séléka, der er aktiv i CAR.
         Nourredine blev desuden opført på listen den 9. maj 2014 i henhold til punkt 37, litra b), i resolution 2134 (2014) på grund af sin »deltagelse i planlægningen, ledelsen eller udførelsen af handlinger, der krænker den internationale menneskerettighedslovgivning eller den humanitære folkeret«.
         Efter at Séléka tog kontrol over Bangui den 24. marts 2013, blev Nourredine Adam udnævnt til sikkerhedsminister og herefter generaldirektør for Det Ekstraordinære Udvalg for Forsvar af Demokratiske Resultater (Comité extraordinaire de défense des acquis démocratiques — CEDAD), en nu afskaffet efterretningstjeneste i CAR. Nourredine Adam anvendte CEDAD som sit personlige politiske politi til udførelse af mange vilkårlige arrestationer, torturhandlinger og summariske henrettelser. Noureddine var endvidere én af nøglefigurerne bag det blodige angreb i Boy Rabe. I august 2013 stormede Sélékastyrker Boy Rabe, et kvarter i CAR, der blev anset for at være en højborg for François Bozizes tilhængere og etniske gruppe. Under påskud af at søge efter våbendepoter dræbte Sélékastyrker angiveligt snesevis af civile og gik på plyndringstogt. Da disse plyndringer spredte sig til andre kvarterer, trængte tusindvis af beboere ind i den internationale lufthavn, der blev opfattet som et sikkert sted på grund af de franske troppers tilstedeværelse, og indtog start- og landingsbanen.
         Nourredine blev desuden opført på listen den 9. maj 2014 i henhold til punkt 37, litra d), i resolution 2134 (2014) på grund af sin »ydelse af støtte til væbnede grupper eller kriminelle netværk gennem illegal udvinding af naturressourcer«.
         Tidligt i 2013 spillede Nourredine Adam en væsentlig rolle i eks-Sélékas finansieringsnetværk. Han rejste til Saudi-Arabien, Qatar og De Forenede Arabiske Emirater for at indsamle midler til den tidligere opstand. Han fungerede også som mellemmand for en tchadisk diamantsmuglerring, som opererer mellem Den Centralafrikanske Republik og Tchad.
         4.   Alfred YEKATOM (alias a) Alfred Yekatom Saragba, b) Alfred Ekatom, c) Alfred Saragba, d) Colonel Rombhot, e) Colonel Rambo, f) Colonel Rambot, g) Colonel Rombot og h) Colonel Romboh)

            Stilling: overkorporal i de centralafrikanske væbnede styrker (FACA)

            Fødselsdato: 23. juni 1976

            Fødested: Den Centralafrikanske Republik

            Nationalitet: Den Centralafrikanske Republik

            Adresse: a) Mbaiki, provinsen Lobaye, Den Centralafrikanske Republik (tlf. +236 72 15 47 07/+236 75 09 43 41), og b) Bimbo, provinsen Ombella-Mpoko, Den Centralafrikanske Republik (tidligere adresse).

            Dato for FN's opførelse på listen: 20. august 2015

            Andre oplysninger:

         har kontrolleret og ledet en stor gruppe væbnede militsmænd. Faderens navn (adoptivfar) er Ekatom Saragba (også stavet Yekatom Saragba). Bror til Yves Saragba, antibalakachef i Batalimo, provinsen Lobaye, og tidligere FACA-soldat. Fysisk beskrivelse: øjenfarve: sort, hårfarve: skaldet, hudfarve: sort, højde: 170 cm, vægt 100 kg. Foto findes i INTERPOL-UN Security Council Special Notice. Internetlink til INTERPOL-UN Security Council Special Notice: https://www.interpol.int/en/notice/search/un/5891143

            Oplysninger fra det beskrivende resumé af grundene til opførelse på listen fra sanktionskomitéen:

         Alfred Yekatom blev opført på listen den 20. august 2015 i henhold til punkt 11 i resolution 2196 (2015) som en person, der »deltager i eller yder støtte til handlinger, der underminerer freden, stabiliteten eller sikkerheden i CAR, herunder handlinger, der truer eller krænker overgangsaftaler, eller som truer eller hindrer den politiske overgangsproces, herunder en overgang mod frie og retfærdige demokratiske valg, eller som giver næring til vold«.

               Yderligere oplysninger

         Alfred Yekatom, alias Colonel Rombhot, er militsleder for en fraktion af antibalakabevægelsen, der er kendt som »antibalakaerne fra Syden«. Han har haft rang af overkorporal i Forces Armées Centrafricaines (FACA — Den Centralafrikanske Republiks væbnede styrker).
         Yekatom har deltaget i og ydet støtte til handlinger, der underminerer freden, stabiliteten og sikkerheden i Den Centralafrikanske Republik, herunder handlinger, der truer overgangsaftaler, og som truer den politiske overgangsproces. Yekatom har kontrolleret og ledet en stor gruppe væbnede militsmænd med tilstedeværelse i nærheden af PK9 i Bangui og i byerne Bimbo (provinsen Ombella-Mpoko), Cekia, Pissa og Mbaïki (hovedstaden i provinsen Lobaye) og havde etableret sit hovedkvarter i en skovbrugskoncession i Batalimo.
         Yekatom har haft direkte kontrol over et dusin kontrolposter bemandet med gennemsnitlig ti bevæbnede militsmænd i hæruniformer og med våben, bl.a. militære stormgeværer, fra den vigtigste bro mellem Bimbo og Bangui til Mbaïki (provinsen Lobaye) og fra Pissa til Batalimo (ved grænsen til Republikken Congo), hvor de opkrævede uautoriserede afgifter fra private køretøjer og motorcykler, passagerkøretøjer og lastbiler, der eksporterende skovbrugsressourcer til Cameroun og Tchad, men også fra både, der sejlede på floden Ubangi. Yekatom er blevet set personligt opkræve en del af disse uautoriserede afgifter. Yekatom og hans milits har efter sigende også dræbt civile.
         5.   Habib SOUSSOU (alias: Soussou Abib)

            Stilling: a) koordinator for antibalakaerne i provinsen Lobaye og b) korporal i de centralafrikanske væbnede styrker (FACA)

            Fødselsdato: den 13. marts 1980

            Fødested: Boda, Den Centralafrikanske Republik

            Nationalitet: Den Centralafrikanske Republik

            Adresse: Boda, Den Centralafrikanske Republik (tlf. +236 72198628)

            Dato for FN's opførelse på listen: 20. august 2015

            Andre oplysninger:

         Udnævnt til zonechef (COMZONE) for Boda den 11. april 2014 og den 28. juni 2014 for hele provinsen Lobaye. Under hans ledelse har der fortsat fundet målrettede drab, sammenstød og angreb på humanitære organisationer og nødhjælpsarbejdere sted. Fysisk beskrivelse: øjenfarve: brun, hårfarve: sort, højde: 160 cm, vægt: 60 kg. Foto findes i INTERPOL-UN Security Council Special Notice. Internetlink til INTERPOL-UN Security Council Special Notice: https://www.interpol.int/en/notice/search/un/5891199

            Oplysninger fra det beskrivende resumé af grundene til opførelse på listen fra sanktionskomitéen:

         Habib Soussou blev opført på listen den 20. august 2015 i henhold til punkt 11 og punkt 12, litra b) og e), i resolution 2196 (2015) som en person, der »deltager i eller yder støtte til handlinger, der underminerer freden, stabiliteten eller sikkerheden i CAR, herunder handlinger, der truer eller krænker overgangsaftaler, eller som truer eller hindrer den politiske overgangsproces, herunder en overgang mod frie og retfærdige demokratiske valg, eller som giver næring til vold«, »er involveret i planlægningen, ledelsen eller udførelsen af handlinger, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne i CAR, herunder handlinger, der involverer seksuel vold, overgreb mod civile, angreb af etnisk eller religiøs karakter, angreb på skoler og hospitaler samt bortførelse og tvangsfordrivelse«, og »hindrer levering af humanitær bistand til CAR eller hindrer adgang til eller udlevering af humanitær bistand i CAR«.

               Yderligere oplysninger

         Habib Soussou blev den 11. april 2014 udnævnt til antibalakazonechef (COMZONE) for Boda, og han har hævdet, at han derfor var ansvarlig for sikkerhedssituationen i underpræfekturet. Hovedkoordinatoren for antibalakaerne, Patrice Edouard Ngaïssona, udnævnte den 28. juni 2014 Habib Soussou til provinskoordinator for byen Boda siden den 11. april 2014 og siden den 28. juni 2014 for hele provinsen Lobaye. Målrettede drab, sammenstød og angreb begået af antibalakaer i Boda over for humanitære organisationer og nødhjælpsarbejdere har fundet sted hver uge i de områder, hvor Soussou er antibalakachef eller -koordinator. Soussous og antibalakastyrkerne i disse områder har også angrebet og truet med at angribe civile.
         6.   Oumar YOUNOUS ABDOULAY (alias: a) Oumar Younous, b) Omar Younous, c) Oumar Sodiam, d) Oumar Younous M'Betibangui)

            Stilling: tidligere Sélékageneral

            Fødselsdato: 2. april 1970

            Nationalitet: Sudan, diplomatpas fra CAR nr. D00000898, udstedt den 11. april 2013 (gyldigt indtil den 10. april 2018)

            Adresse: a) Bria, Den Centralafrikanske Republik (tlf. +236 75507560), b) Birao, Den Centralafrikanske Republik, c) Tullus, sydlige Darfur, Sudan (tidligere adresse)

            Dato for FN's opførelse på listen: 20. august 2015

            Andre oplysninger:

         er diamantsmugler, trestjernet general i Séléka og tæt knyttet til Michel Djotodia, tidligere midlertidig præsident for CAR. Fysisk beskrivelse: hårfarve: sort højde: 180 cm, tilhører den etniske gruppe fulani. Foto findes i INTERPOL-UN Security Council Special Notice. Angiveligt død den 11. oktober 2015. Internetlink til INTERPOL-UN Security Council Special Notice: https://www.interpol.int/en/notice/search/un/5903116

            Oplysninger fra det beskrivende resumé af grundene til opførelse på listen fra sanktionskomitéen:

         Oumar Younous blev opført på listen den 20. august 2015 i henhold til punkt 11 og 12, litra d), i resolution 2196 (2015) som en person, der »deltager i eller yder støtte til handlinger, der underminerer freden, stabiliteten eller sikkerheden i CAR, herunder handlinger, der truer eller krænker overgangsaftaler, eller som truer eller hindrer den politiske overgangsproces, herunder en overgang mod frie og retfærdige demokratiske valg, eller som giver næring til vold« og »støtter væbnede grupper eller kriminelle netværk gennem ulovlig udnyttelse af eller handel med naturressourcer, herunder diamanter, guld og vilde dyr samt produkter fremstillet heraf i CAR«.

               Yderligere oplysninger

         Oumar Younous har som general i den tidligere Séléka og diamantsmugler ydet støtte til en væbnet gruppe gennem ulovlig udnyttelse af og handel med naturressourcer, herunder diamanter, i Den Centralafrikanske Republik.
         Oumar Younous, tidligere chauffør for diamantopkøbshuset SODIAM, tilsluttede sig i oktober 2008 oprørsgruppen Mouvement des Libérateurs Centrafricains pour la Justice (MLCJ). I december 2013 blev Oumar Younous identificeret som trestjernet general i Séléka og tæt knyttet til den midlertidige præsident Michel Djotodia.
         Younous er involveret i diamanthandel fra Bria og Sam Ouandja til Sudan. Kilder har berettet, at Oumar Younous har indsamlet diamantpakker skjult i Bria og bragt dem til Sudan med henblik på salg.
         7.   Haroun GAYE (alias: a) Haroun Geye, b) Aroun Gaye, c) Aroun Geye)

            Stilling: Ordfører for den politiske koordinering af Front Populaire pour la Renaissance de Centrafrique (FPRC)

            Fødselsdato: a) 30. januar 1968, b) 30. januar 1969

            Pasnummer: Den Centralafrikanske Republik nummer O00065772 (bogstavet O efterfulgt af tre nuller), udløber den 30. december 2019)

            Adresse: Bangui, Den Centralafrikanske Republik

            Dato for FN's opførelse på listen: 17. december 2015

            Andre oplysninger:

         Gaye er leder i Front Populaire pour la Renaissance de Centrafrique (FPRC) (ikke opført), en marginaliseret eks-Séléka væbnet gruppe i Bangui. Han er desuden leder af den såkaldte Forsvarskomité (Defense Committee) af PK5 i Bangui (kendt som PK5 »Resistance« eller »Texas«) (ikke opført), som afpresser penge fra indbyggere og truer med og anvender fysisk vold. Gaye blev den 2. november 2014 udnævnt af Nourredine Adam (CFi.002) som ordfører for den politiske koordinering af FPRC. Den 9. maj 2014 opførte den komité under De Forenede Nationers Sikkerhedsråd, der er nedsat ved resolution 2127 (2013) om Den Centralafrikanske Republik, Adam på sanktionslisten. Foto findes i INTERPOL-UN Security Council Special Notice. Internetlink til INTERPOL-UN Security Council Special Notice: https://www.interpol.int/en/notice/search/un/5915753

            Oplysninger fra det beskrivende resumé af grundene til opførelse på listen fra sanktionskomitéen:

         Haroun Gaye blev opført på listen den 17. december 2015 i henhold til punkt 11 og 12, litra b) og f) i resolution 2196 (2015) som en person, der »deltager i eller yder støtte til handlinger, der underminerer freden, stabiliteten eller sikkerheden i CAR«, »er involveret i planlægningen, ledelsen eller udførelsen af handlinger, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne i CAR, herunder handlinger, der involverer seksuel vold, overgreb mod civile, angreb af etnisk eller religiøs karakter, angreb på skoler og hospitaler samt bortførelse og tvangsfordrivelse«, og »er involveret i at planlægge, lede eller støtte angreb, eller som udfører angreb mod FN-missioner eller international sikkerhedstilstedeværelse, herunder MINUSCA, EU-missionerne og de franske operationer, der støtter dem.«

               Yderligere oplysninger

         Haroun Gaye har siden begyndelsen af 2014 været en af lederne af en væbnet gruppe, som opererer i nærheden af PK5-kvarteret i Bangui. Repræsentanter for civilsamfundet i PK5-kvarteret oplyser, at Gaye og hans væbnede gruppe giver næring til konflikten i Bangui, modsætter sig forsoning og hindrer befolkningsbevægelser til og fra det tredje distrikt i Bangui. Den 11. maj 2015 spærrede Gaye og 300 demonstranter adgangen til det nationale overgangsråd for at afbryde den sidste dag i Banguiforummet. Gaye har ifølge forlydender samarbejdet med antibalakaembedsmænd om at koordinere afbrydelsen.
         Den 26. juni 2015 afbrød Gaye og en mindre gruppe åbningen af et stemmeregistreringsarrangement i PK5-kvarteret i Bangui, hvilket førte til, at registreringsarrangementet blev aflyst.
         MINUSCA forsøgte den 2. august 2015 at anholde Gaye i overensstemmelse med bestemmelserne i punkt 32, litra f), nr. i), i Sikkerhedsrådets resolution 2217 (2015). Gaye, som angiveligt på forhånd var blevet underrettet om planerne om at anholde ham, stod klar sammen tilhængere bevæbnet med tunge våben. Gayes styrker åbnede ild mod MINUSCA's fælles indsatsstyrke. Under en syv timer lang skudveksling anvendte Gayes folk skydevåben, raketdrevne granater og håndgranater mod MINUSCA's tropper og dræbte et medlem af den fredsbevarende styrke og sårede otte. Gaye var involveret i at opfordre til voldelige protester og sammenstød i slutningen af september 2015 i, hvad der synes at have været et kupforsøg med det formål at vælte overgangsregeringen. Kupforsøget var sandsynligvis ledet af tidligere præsident Bozizes tilhængere i en bekvemmelighedsalliance med Gaye og andre FPRC-ledere. Det lader til, at Gaye sigtede mod at skabe en cyklus af gengældelsesangreb, som ville bringe det kommende valg i fare. Gaye var ansvarlig for koordinering med marginaliserede dele af antibalakagrupperne.
         Den 1. oktober 2015 blev der afholdt et møde i PK5-kvarteret mellem Eugène Barret Ngaïkosset, et medlem af en marginaliseret antibalakagruppe, og Gaye med det formål at planlægge et fælles angreb på Bangui lørdag den 3. oktober. Gayes gruppe forhindrede personer i PK5-kvarteret i at komme ud af området for at styrke den fælles identitet i den muslimske befolkning og forværre spændinger mellem etniske grupper og undgå forsoning. Den 26. oktober 2015 afbrød Gaye og hans gruppe et møde mellem ærkebiskoppen af Bangui og imamen for den centrale moské i Bangui og truede delegationen, som måtte forlade den centrale moské og flygte fra PK5-kvarteret.
         8.   Eugène BARRET NGAÏKOSSET (alias: a) Eugene Ngaikosset, b) Eugene Ngaikoisset, c) Eugene Ngakosset, d) Eugene Barret Ngaikosse, e) Eugene Ngaikouesset, alias f) »The Butcher of Paoua«, g) Ngakosset)

            Stilling: a) tidligere kaptajn i CAR's præsidentgarde, b) tidligere kaptajn i CAR's flådestyrke

            Nationalt identifikationsnr.: Den Centralafrikanske Republiks væbnede styrker (FACA): militært identifikationsnr.: 911-10-77

            Adresse: a) Bangui, Den Centralafrikanske Republik

            Dato for FN's opførelse på listen: 17. december 2015

            Andre oplysninger:

         Kaptajn Eugène Barret Ngaïkosset er tidligere medlem af forhenværende præsident François Bozizés præsidentgarde og tilknyttet antibalakabevægelsen. Han flygtede fra fængslet den 17. maj 2015 efter at være blevet udleveret fra Brazzaville og dannede sin egen antibalakafraktion med bl.a. tidligere FACA-krigere.

            Oplysninger fra det beskrivende resumé af grundene til opførelse på listen fra sanktionskomitéen:

         Eugène Barret Ngaïkosset blev opført på listen den 17. december 2015 i henhold til punkt 11 og punkt 12, litra b) og f), i resolution 2196 (2015) som en person, der »deltager i eller yder støtte til handlinger, der underminerer freden, stabiliteten eller sikkerheden i CAR«, »er involveret i planlægningen, ledelsen eller udførelsen af handlinger, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne i CAR, herunder handlinger, der involverer seksuel vold, overgreb mod civile, angreb af etnisk eller religiøs karakter, angreb på skoler og hospitaler samt bortførelse og tvangsfordrivelse«, og »er involveret i at planlægge, lede eller støtte angreb, eller som udfører angreb mod FN-missioner eller international sikkerhedstilstedeværelse, herunder MINUSCA, EU-missionerne og de franske operationer, der støtter dem.«

               Yderligere oplysninger

         Ngaïkosset er en af de primære ophavsmænd til den vold, som brød ud i Bangui i slutningen af september 2015. Ngaïkosset og andre antibalakaer samarbejdede med marginaliserede medlemmer af eks-Séléka med det formål at destabilisere den centralafrikanske overgangsregering. Natten mellem den 27. og 28. september 2015 gjorde Ngaïkosset og andre personer et mislykket forsøg på at storme gendarmerilejren »Izamo« for at stjæle våben og ammunition. Den 28. september omringede gruppen de kontorer, hvor den centralafrikanske nationalradio holder til.
         Den 1. oktober 2015 blev der afholdt et møde i PK5-kvarteret mellem Ngaïkosset og Haroun Gaye, en leder i Front Populaire pour la Renaissance de Centrafrique (FPRC), med det formål at planlægge et fælles angreb på Bangui lørdag den 3. oktober.
         Den 8. oktober meddelte den centralafrikanske justitsminister, at der var planer om at undersøge Ngaïkosset og andre personer pga. af deres rolle i de voldshandlinger, som fandt sted i september 2015 i Bangui. Ngaïkosset og de øvrige personer blev nævnt som værende indblandet i chokerende adfærd, der udgør et brud på statens indre sikkerhed, sammensværgelse, tilskyndelse til borgerkrig, civil ulydighed, had og meddelagtighed. De juridiske myndigheder i Den Centralafrikanske Republik blev pålagt at indlede en undersøgelse med henblik på at opspore og anholde gerningsmændene og deres medskyldige.
         Den 11. oktober 2015 menes Ngaïkosset at have anmodet antibalakamilitser under sin kommando om at udføre kidnapninger, navnlig med fokus på franske statsborgere, men også af centralafrikanske politikere og FN-ansatte, for at tvinge den fungerende præsident, Catherine Samba-Panza, til at gå af.
         9.   Joseph KONY (alias: a) Kony, b) Joseph Rao Kony, c) Josef Kony, d) Le Messie sanglant)

            Stilling: Øverstbefalende for Lord's Resistance Army

            Fødselsdato: a) 1959, b) 1960, c) 1961, d) 1963, e) den 18. september 1964, f) 1965, g) (august 1961), h) (juli 1961), i) den 1. januar 1961, j) (april 1963)

            Fødested: a) Landsbyen Palaro, Palaro sogn, Omorodistriktet, Guludistriktet, Uganda, b) Odek, Omoro, Gulu, Uganda, c) Atyak, Uganda

            Nationalitet: Ugandisk pas

            Adresse: a) Vakaga, Den Centralafrikanske Republik, b) Haute-Kotto, Den Centralafrikanske Republik, c) Basse-Kotto, Den Centralafrikanske Republik, d) Haut-Mbomou, Den Centralafrikanske Republik, e) Mbomou, Den Centralafrikanske Republik, f) Haut-Uolo, Den Demokratiske Republik Congo, g) Bas-Uolo, Den Demokratiske Republik Congo, h) (indberettet adresse: Kafia Kingi (et område på grænsen mellem Sudan og Sydsudan, hvis endelige status endnu ikke er fastlagt). Fra januar 2015 blev 500 individer fra Lord's Resistance Army angiveligt udvist af Sudan.

            Dato for FN's opførelse på listen: 7. marts 2016.

            Andre oplysninger:

         Kony er grundlægger og leder af Lord's Resistance Army (LRA) (CFe.002). Under hans ledelse har LRA deltaget i bortførelser, drab og lemlæstelse af tusindvis af civile i hele Centralafrika. LRA har stået bag kidnapning, fordrivelse, seksuel vold mod og drab af hundredvis af personer i hele CAR og har plyndret og ødelagt civil ejendom. Faderens navn er Luizi Obol. Moderens navn er Nora Obol. Internetlink til INTERPOL-UN Security Council Special Notice: https://www.interpol.int/en/notice/search/un/5932340

            Oplysninger fra det beskrivende resumé af grundene til opførelse på listen fra sanktionskomitéen:

         Joseph Kony blev opført på listen den 7. marts 2016 i henhold til punkt 12 og 13, litra b), c) og d), i resolution 2262 (2016) som en person, der »deltager i eller yder støtte til handlinger, der underminerer freden, stabiliteten eller sikkerheden i Den Centralafrikanske Republik (CAR)«, »er involveret i planlægningen, ledelsen eller udførelsen af handlinger, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne i CAR, herunder handlinger, der involverer seksuel vold, overgreb mod civile, angreb af etnisk eller religiøs karakter, angreb på skoler og hospitaler samt bortførelse og tvangsfordrivelse«, »rekrutterer eller anvender børn i væbnede konflikter i CAR i strid med gældende folkeret«, og »støtter væbnede grupper eller kriminelle netværk gennem ulovlig udnyttelse af eller handel med naturressourcer, herunder diamanter, guld og produkter fremstillet af vilde dyr i eller fra CAR«.

               Yderligere oplysninger

         Kony grundlagde Lord's Resistance Army (LRA) og er blevet beskrevet som gruppens grundlægger, religiøse leder, formand og øverstbefalende. LRA opstod i det nordlige Uganda i 1980'erne og har deltaget i bortførelser, drab og lemlæstelse af tusindvis af civile i hele Centralafrika. Under stigende militært pres beordrede Kony LRA til at trække sig tilbage fra Uganda i 2005 og 2006. Siden da har LRA været aktiv i Den Demokratiske Republik Congo (DRC), CAR, Sydsudan og angiveligt Sudan.
         Som leder af LRA udformer og gennemfører Kony LRA's strategi, herunder stående ordrer om at angribe og tyrannisere civilbefolkningen. Siden december 2013 har LRA under Joseph Konys ledelse kidnappet, fordrevet, begået seksuel vold mod og dræbt hundredvis af personer i hele CAR og plyndret og ødelagt civil ejendom. LRA plyndrer landsbyer for at skaffe sig mad og udstyr og holder til i den østlige del af Den Centralafrikanske Republik og angiveligt i Kafia Kingi, som er et område på grænsen mellem Sudan og Sydsudan, hvis endelige status endnu ikke er fastlagt, men som militært set kontrolleres af førstnævnte. Krigerne foretager bagholdsangreb på sikkerhedsstyrker og stjæler deres udstyr, når de svarer igen på LRA's angreb, og LRA's krigere plyndrer også målrettet landsbyer uden militær tilstedeværelse. LRA har øget angrebene på diamant- og guldminer.
         Den Internationale Straffedomstol har udstedt en arrestordre mod Kony. Den Internationale Straffedomstol har rejst 12 anklagepunkter mod ham for forbrydelser mod menneskeheden, herunder mord, slaveri, seksuelt slaveri, voldtægt, umenneskelige handlinger, som medfører alvorlige fysiske skader og lidelser, og 21 tilfælde af krigsforbrydelser, herunder mord, brutal behandling af civile, overlagte angreb på civilbefolkningen, udplyndring, medvirken til voldtægt samt rekruttering af børn under 15 år gennem bortførelse.
         Kony har givet oprørssoldaterne stående ordre til at plyndre diamanter og guld fra selvstændige minearbejdere i den østlige del af Den Centralafrikanske Republik. Efter sigende transporteres nogle af mineralerne derefter til Sudan af Konys gruppe eller handles med lokale civile og medlemmer af den tidligere Séléka.
         Kony har også befalet sine krigere at drive ulovlig jagt efter elefanter i nationalparken Garamba i Den Demokratiske Republik Congo, hvorfra elefanternes stødtænder efter forlydende transporteres gennem den østlige del af Den Centralafrikanske Republik til Sudan, hvor ledende embedsmænd fra LRA angiveligt sælger og handler med sudanske købmænd og lokale embedsmænd. Handelen med elfenben udgør en væsentlig indtægtskilde for Konys gruppe. Fra januar 2015 blev 500 individer fra Lord's Resistance Army angiveligt udvist af Sudan.
         10.   Ali KONY (alias: a) Ali Lalobo, b) Ali Mohammad Labolo, c) Ali Mohammed,d) Ali Mohammed Lalobo, e) Ali Mohammed Kony, f) Ali Mohammed Labola, g) Ali Mohammed Salongo, h) Ali Bashir Lalobo, i) Ali Lalobo Bashir, j) Otim Kapere, k) »Bashir«, l) »Caesar«, m) »One-P«, n) »1-P«

            Stilling: Næstkommanderende, Lord's Resistance Army

            Fødselsdato: a) 1994, b) 1993, c) 1995, d) 1992

            Adresse: Kafia Kingi (et område på grænsen mellem Sudan og Sydsudan, hvis endelige status endnu ikke er fastlagt)

            Dato for FN's opførelse på listen: 23. august 2016

            Andre oplysninger:

         Ali Kony er næstkommanderende i Lord's Resistance Army (LRA), en udpeget enhed, og søn af LRA's leder, Joseph Kony, en udpeget enkeltperson. Ali blev en del af LRA's ledelseshierarki i 2010. Han er en del af en gruppe af ledende LRA-officerer, som har samme base som Joseph Kony. Internetlink til INTERPOL-UN Security Council Special Notice: https://www.interpol.int/en/notice/search/un/5971056

            Oplysninger fra det beskrivende resumé af grundene til opførelse på listen fra sanktionskomitéen:

         Ali Kony blev opført på listen den 23. august 2016 i henhold til punkt 12 og 13, litra d) og g), i resolution 2262 (2016) som en person, der »deltager i eller yder støtte til handlinger, der underminerer freden, stabiliteten eller sikkerheden i Den Centralafrikanske Republik (CAR)«, »støtter væbnede grupper eller kriminelle netværk gennem ulovlig udnyttelse af eller handel med naturressourcer, herunder diamanter, guld, vilde dyr samt produkter fremstillet heraf i eller fra CAR«, og »er ledere af en enhed udpeget af komitéen i henhold til punkt 36 eller 37 i resolution 2134 (2014) eller resolution 2262 (2016) eller har ydet støtte til, handlet for eller på vegne af eller efter anvisning fra en person eller enhed udpeget af komitéen i henhold til punkt 36 eller 37 i resolution 2134 (2014) eller resolution 2262 (2016) eller en enhed, der ejes eller kontrolleres af en person eller enhed udpeget af komitéen«.
         Ali Kony betragtes som en mulig efterfølger til Joseph Kony som leder for LRA. Ali er i stigende grad involveret i den operationelle planlægning i LRA og betragtes som en måde at komme i kontakt med Joseph Kony på. Ali er også efterretningsofficer i LRA og har kommandoen over op til 10 underordnede.
         Ali er sammen med sin bror Salim Kony ansvarlig for at håndhæve disciplinen i LRA. Begge brødre er anerkendt som værende en del af den inderste cirkel af Joseph Konys ledelse og er ansvarlige for udførelse af Joseph Konys ordrer. De har begge truffet disciplinære afgørelser om at straffe eller dræbe LRA-medlemmer, som ikke har adlydt LRA's regler. På ordrer fra Joseph Kony er Salim og Ali involveret i ulovlig fragt af elfenben fra nationalparken Garamba i den nordlige del af Den Demokratiske Republik Congo (DRC) gennem Den Centralafrikanske Republik (CAR) til den omstridte region Kafia Kingi med henblik på salg eller handel med lokale købmænd.
         Ali Kony er ansvarlig for at forhandle elfenbenspriser og bytte elfenbenet med købmændene. Ali mødes et par gange om måneden med købmændene for at forhandle prisen på LRA's elfenben i amerikanske dollar eller sudanske pund eller for at bytte det for våben, ammunition og fødevarer. Joseph Kony har beordret Ali til at anvende de største stødtænder til at indkøbe personellandminer, der skal omgive Joseph Konys lejr. I juli 2014 havde Ali Kony ansvaret for at flytte 52 stykker elfenben, der skulle leveres til Joseph Kony og derefter sælges.
         I april 2015 rejste Salim fra Kafia Kingi for at hente en levering af stødtænder. I maj deltog Salim i fragten af 20 stykker elfenben fra DRC til Kafia Kingi. Omkring samme tid mødtes Ali med købmændene for at indkøbe forsyninger og planlægge et kommende møde for på LRA's vegne at gennemføre yderligere transaktioner og nå til enighed om betingelserne for indkøb af, hvad der vurderes at være det elfenben, som Salim Kony eskorterede.
         11.   Salim KONY (alias: a) Salim Saleh Kony, b) Salim Saleh, c) Salim Ogaro, d) Okolu Salim, e) Salim Saleh Obol Ogaro, f) Simon Salim Obol)

            Stilling: Næstkommanderende, Lord's Resistance Army

            Fødselsdato: a) 1992, b) 1991, c) 1993

            Adresse: a) Kafia Kingi (et område på grænsen mellem Sudan og Sydsudan, hvis endelige status endnu ikke er fastlagt), b) Den Centralafrikanske Republik

            Dato for FN's opførelse på listen: 23. august 2016

            Andre oplysninger:

         Salim Kony er næstkommanderende i Lord's Resistance Army (LRA), en udpeget enhed, og søn af LRA's leder, Joseph Kony, en udpeget enkeltperson. Salim blev en del af LRA's ledelseshierarki i 2010. Han er en del af en gruppe af ledende LRA-officerer, som har samme base som Joseph Kony. Internetlink til INTERPOL-UN Security Council Special Notice: https://www.interpol.int/en/notice/search/un/5971058

            Oplysninger fra det beskrivende resumé af grundene til opførelse på listen fra sanktionskomitéen:

         Salim Kony blev opført på listen den 23. august 2016 i henhold til punkt 12 og 13, litra d) og g), i resolution 2262 (2016) som en person, der »deltager i eller yder støtte til handlinger, der underminerer freden, stabiliteten eller sikkerheden i Den Centralafrikanske Republik (CAR)«, »støtter væbnede grupper eller kriminelle netværk gennem ulovlig udnyttelse af eller handel med naturressourcer, herunder diamanter, guld, vilde dyr samt produkter fremstillet heraf i eller fra CAR«, og »er ledere af en enhed udpeget af komitéen i henhold til punkt 36 eller 37 i resolution 2134 (2014) eller resolution 2262 (2016) eller har ydet støtte til, handlet for eller på vegne af eller efter anvisning fra en person eller enhed udpeget af komitéen i henhold til punkt 36 eller 37 i resolution 2134 (2014) eller resolution 2262 (2016) eller en enhed, der ejes eller kontrolleres af en person eller enhed udpeget af komitéen«.
         Salim Kony er øverstbefalende for LRA's »felthovedkvarter« og har sammen med Joseph Kony fra en tidlig alder planlagt LRA's angreb og defensive foranstaltninger. Salim ledte tidligere gruppen, som sørger for Joseph Konys sikkerhed. For nylig har Joseph Kony overladt Salim ledelsen af LRA's finansielle og logistiske netværk.
         Salim er sammen med sin bror Ali Kony ansvarlig for at håndhæve disciplinen i LRA. Begge brødre er anerkendt som værende medlemmer af den inderste cirkel af Joseph Konys ledelse, som er ansvarlig for at udføre Joseph Konys ordrer. De har begge truffet disciplinære afgørelser om at straffe eller dræbe LRA-medlemmer, som ikke har adlydt LRA's regler. Salim har angiveligt dræbt LRA-medlemmer, som havde til hensigt at forlade gruppen og har indberettet gruppe- og medlemsaktiviteter i LRA til Joseph Kony.
         På ordrer fra Joseph Kony er Salim og Ali involveret i ulovlig fragt af elfenben fra nationalparken Garamba i den nordlige del af Den Demokratiske Republik Congo (DRC) gennem Den Centralafrikanske Republik (CAR) til den omstridte region Kafia Kingi med henblik på salg eller handel med lokale købmænd.
         Salim udsendes ofte til CAR's grænse sammen med ca. 12 krigere for at møde og eskortere andre LRA-grupper, der fragter elfenben fra Garamba i nord. I april 2015 rejste Salim fra Kafia Kingi for at hente en levering af stødtænder. I maj deltog Salim i fragten af tyve stykker elfenben fra DRC til Kafia Kingi.
         Salim krydsede tidligere i juni 2014 grænsen til DRC med en gruppe LRA-krigere for at drive ulovlig jagt på elefanter i Garamba. Joseph Kony har også pålagt Salim at eskortere to kommandører fra LRA til Garamba for at afdække depoter af elfenben, der var blevet skjult nogle år forinden. Salim mødtes i juli 2014 med en anden LRA-gruppe for at fragte elfenbenet, i alt 52 stykker, til Kafia Kingi. Salim var ansvarlig for at holde regnskab med elfenbenet for Joseph Kony og for at viderebringe oplysninger om elfenbenstransaktioner til LRA-grupper.
         B.   Enheder

         1.   BUREAU D'ACHAT DE DIAMANT EN CENTRAFRIQUE/KARDIAM (alias a) BADICA/KRDIAM og b) KARDIAM)

            Adresse: a) BP 333, Bangui, Den Centralafrikanske Republik (tlf. +32 3 2310521, fax +32 3 2331839, e-mail: kardiam.bvba@skynet.be, websted: www.groupeabdoulkarim.com) b) Antwerpen, Belgien

            Dato for FN's opførelse på listen: 20. august 2015

            Andre oplysninger:

         ledes af Abdoul-Karim Dan-Azoumi siden den 12. december 1986 og af Aboubakar Mahamat siden den 1. januar 2005. Har bl.a. filialerne MINAiR og SOFIA TP (Douala, Cameroun). Internetlink til INTERPOL-UN Security Council Special Notice: https://www.interpol.int/en/notice/search/un/5891200

            Oplysninger fra det beskrivende resumé af grundene til opførelse på listen fra sanktionskomitéen:

         Bureau d'Achat de Diamant en Centrafrique/KARDIAM blev opført på listen den 20. august 2015 i henhold til punkt 12, litra d), i resolution 2196 (2015) som en enhed, der »støtter væbnede grupper eller kriminelle netværk gennem ulovlig udnyttelse af eller handel med naturressourcer, herunder diamanter, guld, vilde dyr og produkter fremstillet heraf, i CAR«.

               Yderligere oplysninger

         BADICA/KARDIAM har ydet støtte til væbnede grupper i Den Centralafrikanske Republik, nemlig den tidligere Séléka og antibalakaer, gennem ulovlig udnyttelse af og handel med naturressourcer, herunder diamanter og guld.

            Bureau d'Achat de Diamant en Centrafrique (BADICA) fortsatte i 2014 med at købe diamanter fra Bria og Sam-Ouandja (provinsen Haute Kotto) i den østlige del af Den Centralafrikanske Republik, hvor tidligere Sélékastyrker pålægger luftfartøjer, der transporterer diamanter, afgifter og modtager sikkerhedsbetalinger fra diamantindsamlere. Flere af BADICAs forsyningsindsamlere i Bria og Sam-Ouandja er tæt forbundet med tidligere Sélékachefer.
         De belgiske myndigheder beslaglagde i maj 2014 to diamantpakker sendt til BADICAs repræsentation i Antwerpen, som er officielt registreret i Belgien som KARDIAM. Diamanteksperter vurderede, at de beslaglagte diamanter med stor sandsynlighed stammer fra Den Centralafrikanske Republik, og at de har kendetegn, der er typiske for Sam-Ouandja og Bria samt Nola (provinsen Sangha Mbaéré) i den sydvestlige del af landet.
         Erhvervsdrivende, der købte diamanter, som var ulovligt udført fra Den Centralafrikanske Republik til udenlandske markeder, herunder fra den vestlige del af landet, har virket i Cameroun på vegne af BADICA.
         I maj 2014 eksporterede BADICA også guld produceret i Yaloké (Ombella-Mpoko), hvor ikkeindustrielle guldminer blev kontrolleret af Séléka indtil begyndelsen af februar 2014, hvor antibalakagrupper overtog kontrollen.
         2.   LORD'S RESISTANCE ARMY (alias: a) LRA, b) Lord's Resistance Movement (LRM), c) Lord's Resistance Movement/Army (LRM/A)

            Adresse: a) Vakaga, Den Centralafrikanske Republik, b) Haute-Kotto, Den Centralafrikanske Republik, c) Basse-Kotto, Den Centralafrikanske Republik, d) Haut-Mbomou, Den Centralafrikanske Republik, e) Mbomou, Den Centralafrikanske Republik, f) Haut-Uolo, Den Demokratiske Republik Congo, g) Bas-Uolo, Den Demokratiske Republik Congo, h) (indberettet adresse: Kafia Kingi (et område på grænsen mellem Sudan og Sydsudan, hvis endelige status endnu ikke er fastlagt). Fra januar 2015 blev 500 individer fra Lord's Resistance Army angiveligt udvist af Sudan.

            Dato for FN's opførelse på listen: 7. marts 2016.

            Andre oplysninger:

         Opstod i det nordlige Uganda i 1980'erne. Har deltaget i bortførelser, drab og lemlæstelse af tusindvis af civile i Centralafrika, herunder i Den Centralafrikanske Republik. Lederen er Joseph Kony. Internetlink til INTERPOL-UN Security Council Special Notice: https://www.interpol.int/en/notice/search/un/5932344

            Oplysninger fra det beskrivende resumé af grundene til opførelse på listen fra sanktionskomitéen:

         Lord's Resistance Army blev opført på listen den 7. marts 2016 i henhold til punkt 12 og 13, litra b), c) og d), i resolution 2262 (2016) som en oprørsgruppe, der »deltager i eller yder støtte til handlinger, der underminerer freden, stabiliteten eller sikkerheden i CAR«, »er involveret i planlægningen, ledelsen eller udførelsen af handlinger, der krænker den internationale menneskerettighedslovgivning eller den humanitære folkeret, eller som udgør krænkelser eller overtrædelser af menneskerettighederne i CAR, herunder handlinger, der involverer seksuel vold, overgreb mod civile, angreb af etnisk eller religiøs karakter, angreb på skoler og hospitaler samt bortførelse og tvangsfordrivelse«, »rekrutterer eller anvender børn i væbnede konflikter i CAR i strid med gældende folkeret« og »støtter væbnede grupper eller kriminelle netværk gennem ulovlig udnyttelse af eller handel med naturressourcer, herunder diamanter, guld og produkter fremstillet af vilde dyr i eller fra CAR«.

               Yderligere oplysninger

         LRA, som opstod i det nordlige Uganda i 1980'erne, har deltaget i bortførelser, drab og lemlæstelse af tusindvis af civile i hele Centralafrika. LRA's leder, Joseph Kony, beordrede under øget militært pres LRA til at trække sig ud af Uganda i 2005 og 2006. Siden da har LRA været aktiv i Den Demokratiske Republik Congo (DRC), CAR, Sydsudan og angiveligt Sudan.
         LRA har siden december 2013 kidnappet, fordrevet, begået seksuel vold mod og dræbt hundredvis af personer i hele CAR og plyndret og ødelagt civil ejendom. LRA plyndrer landsbyer for at skaffe sig mad og udstyr og holder til i den østlige del af Den Centralafrikanske Republik og angiveligt i Kafia Kingi, som er et område på grænsen mellem Sudan og Sydsudan, hvis endelige status endnu ikke er fastlagt, men som militært set kontrolleres af førstnævnte. Krigerne foretager bagholdsangreb på sikkerhedsstyrker og stjæler deres udstyr, når de svarer igen på LRA's angreb, og LRA's krigere plyndrer også målrettet landsbyer uden militær tilstedeværelse. LRA har øget angrebene på diamant- og guldminer.
         Celler af LRA ledsages ofte af fanger, som tvinges til at arbejde som bærere, kokke og sexslaver. LRA deltager i kønsbestemt vold, herunder voldtægt af kvinder og unge piger.
         I december 2013 bortførte LRA snesevis af mennesker i Haute-Kotto. LRA har efter forlydende været involveret i bortførelsen af hundredvis af civile i CAR siden begyndelsen af 2014.
         Krigere fra LRA angreb Obo i præfekturet Haut-Mbomou i det østlige CAR ved flere lejligheder i begyndelsen af 2014.
         LRA fortsatte med at udføre angreb i Obo og andre steder i det sydøstlige CAR mellem maj og juli 2014, herunder tilsyneladende koordinerede angreb og bortførelser i præfekturet Mbomou i begyndelsen af juni.
         Siden i hvert fald 2014 har LRA været involveret i krybskytteri på elefanter og ulovlig handel med elefanter med henblik på at generere indtægter. LRA fragter angiveligt ulovligt elfenben fra nationalparken Garamba i det nordlige DRC til Darfur for at bytte det med våben og forsyninger. LRA transporterer angiveligt elefantstødtænder, som stammer fra krybskytteri, gennem CAR til Darfur, Sudan for at sælge dem. Siden begyndelsen af 2014 har Joseph Kony efter forlydende beordret krigere fra LRA til at plyndre diamanter og guld fra selvstændige minearbejdere i det østlige CAR med henblik på transport til Sudan. Fra januar 2015 blev 500 individer fra Lord's Resistance Army angiveligt udvist af Sudan.
         I begyndelsen af februar 2015 bortførte krigere fra LRA med tunge våben civile i Kpangbayanga, Haut-Mbomou og stjal fødevarer.
         LRA's angreb på og bortførelse af børn fra landsbyen Ndambissoua i det sydøstlige CAR den 20. april 2015 sendte de fleste af landsbyens indbyggere på flugt. I begyndelsen af juli 2015 angreb LRA så flere landsbyer i det sydlige præfektur Haute-Kotto. Disse angreb omfattede plyndring, vold mod civile, nedbrænding af huse og kidnapning.
         Siden januar 2016 er antallet af angreb, der tilskrives LRA, mangedoblet i Mbomou, Haut-Mbomou og Haute-Kotto, hvilket især påvirker mineområder i Haute-Kotto. Disse angreb har omfattet plyndring, vold mod civile, ødelæggelse af ejendom og bortførelser. De har ført til fordrivelse af befolkningen, herunder omkring 700 personer, som har søgt tilflugt i Bria.«


title: Kommissionens gennemførelsesforordning (EU) nr. 482/2012 af 7. juni 2012 om godkendelse af mindre ændringer i varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Tettnanger Hopfen (BGB))

text:
               8.6.2012

               DA

               Den Europæiske Unions Tidende

               L 148/15

         KOMMISSIONENS GENNEMFØRELSESFORORDNING (EU) Nr. 482/2012
   af 7. juni 2012
   om godkendelse af mindre ændringer i varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (Tettnanger Hopfen (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (1), særlig artikel 7, stk. 4, første afsnit, og
   ud fra følgende betragtninger:

               (1)

               Kommissionen har i overensstemmelse med artikel 9, stk. 1, første afsnit, i forordning (EF) nr. 510/2006 behandlet Tysklands ansøgning om godkendelse af ændringer af varespecifikationen for den beskyttede geografiske betegnelse »Tettnanger Hopfen«, der er registreret i henhold til Kommissionens forordning (EF) nr. 415/2010 (2).

               (2)

               Formålet med ansøgningen er at ændre varespecifikationen. Af økonomiske grunde har man godkendt nye støttesystemer. Beskæringsperioden er ændret, så det passer bedre med vejrforholdene, som bliver mere og mere ugunstige. Med de nye opbindingssystemer er det tilladt at bruge ukrudtsbekæmpelsesmidler, så der bliver mere vand til overs til humleplanterne. Maksimumstemperaturen for tørring hæves til 65 °C på basis af ny videnskabelig viden.

               (3)

               Kommissionen har gennemgået den pågældende ændring og konkluderet, at den er berettiget. Da der er tale om en mindre ændring, jf. artikel 9 i forordning (EF) nr. 510/2006, kan Kommissionen godkende den uden at følge den procedure, der er fastsat i samme forordnings artikel 5, 6 og 7 —

         VEDTAGET DENNE FORORDNING:
   Artikel 1
   Varespecifikationen for den beskyttede geografiske betegnelse »Tettnanger Hopfen« ændres som anført i bilag I.
   Artikel 2
   Enhedsdokumentet med hovedelementerne af varespecifikationen findes i bilag II.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. juni 2012.

            På Kommissionens vegne For formanden

         Dacian CIOLOȘ

            Medlem af Kommissionen

      (1)  EUT L 93 af 31.3.2006, s. 12.

      (2)  EUT L 119 af 13.5.2010, s. 5.

      BILAG I
      I varespecifikationen for den beskyttede geografiske betegnelse »Tettnanger Hopfen« foretages følgende ændringer:

         Fremstillingsmetode:

                  1)

                  Fjerde, femte og sjette punktum udgår:
                  Humledyrkere i Tettnang kan i modsætning til humledyrkere i andre områder, hvor ophængningen af tråde allerede sker om vinteren, først påbegynde arbejdet i foråret. Det skyldes de områdespecifikke støttesystemer. I andre dyrkningsområder anvendes først og fremmest stordriftssystemer (enrækkesystemer), medens der i Tettnang anvendes et 6-rækkerssystem, som danner et såkaldt »fag«, og først derefter kommer så køresporet.

                     Forklaring: Indførelsen af (forskellige) nye opbindingssystemer (»støttesystemer«) kan forklares af økonomiske grunde, bl.a. gør de det muligt at anvende maskiner.

                  2)

                  I syvende punktum ændres udtrykket »Fra begyndelsen til midten af april« til »Fra begyndelsen af marts til midten af april«.

                     Forklaring: Forlængelsen af beskæringsperioden medfører, at planterne bedre kan tilpasse sig vejrforholdene, der bliver mere og mere ugunstige på grund af klimaændringerne, og at arbejdskraften kan udnyttes bedre.

                  3)

                  Følgende tekst, 16. og 17. punktum, udgår:
                  Det er et særkende for området, at markerne efter humlens blomstring får lov til at begrønnes (der bruges i modsætning til andre dyrkningsområder frivilligt ikke nogen ukrudtsbekæmpelsesmidler) og følgelig sker der ikke nogen videre bearbejdning af jorden. Det gøres for at fremme humusdannelsen og forhindre, at jorden kompakterer eller skylles bort.

                     Forklaring: Det er muligt, at de nye opbindingssystemer giver behov for at bruge ukrudtsbekæmpelsesmidler. Det vil kun ske i de — forholdsvis sjældne — tilfælde, hvor der er meget ukrudt, og det derfor er nødvendigt at øge den vandmængde, der er til rådighed for humleplanterne. Kvaliteten af humlen burde derfor ikke tage skade af det.

                  4)

                  I den 20. sætning erstattes »62 °C« med »65 °C«.

                     Forklaring: Ny videnskabelig viden på området viser, at det kan være nødvendigt med en maksimal tørringstemperatur på 65 °C. Øgningen af maksimumtemperaturen for tørring af humle svarer til de almindelige vilkår for levering af humle; skemaet over den tyske humlekvalitet viser, at den ubearbejdede humle skal tørres ved temperaturer mellem 60 – 65 °C. Desuden øger tørringen ved højere temperaturer energieffektiviteten. Denne fremgangsmåde forringer ikke humlens subtile aroma.

      BILAG II

         ENHEDSDOKUMENT

      Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

         »TETTNANGER HOPFEN«

      EF-nr.: DE/PGI/0105/0528/03.11.2011

         BGB ( X ) BOB ( )

      1.   Betegnelse

      »Tettnanger Hopfen«
      2.   Medlemsstat eller tredjeland

      Tyskland
      3.   Beskrivelse af landbrugsproduktet eller fødevaren

      3.1.   Produkttype

                  Kategori 1.8:

                  Andre produkter i bilag I til traktaten (krydderier m.m.)

            3.2.   Beskrivelse af produktet med betegnelsen i punkt 1

      Botanik: Humle (humulus lupulus) tilhører hampfamilien (cannabaceae) og nældeordenen (urticales). Planten er særbo, dvs. at han– og hunblomster ikke befinder sig på én og samme plante. Der dyrkes kun hunplanter, hvis blomster udvikler sig til humlekopper. Den beskyttelse efter forordning (EF) nr. 510/2006, der ansøges om, vedrører udelukkende hunplantens humlekopper (naturhumle) og de deraf forarbejdede produkter i form af humlepellets eller humleekstrakter. Humlekopperne består af dækblade og forblade, en stilk og akse; hver humlekop indeholder de substanser, der tilfører humlen »Tettnanger Hopfen« den særlige værdi til brygningen. Humle er en kortdagsplante, dvs. den vokser, mens dagene tiltager (langdag), og blomstrer så fra ca. 21. juni, når dagene igen begynder at aftage (kortdag). Tettnanger-humle når en væksthøjde på op til 8,3 m på grund af de gunstige vækstforhold (jord, regnmængder og gennemsnitstemperatur). I andre dyrkningsområder er vækststativerne som regel 7-7,5 m høje. Det er en hurtigtvoksende (op til 30 cm pr. dag) og højrevindende plante. Det er aromasorter fra dyrkningsområdet Tettnang, der defineres som »Tettnanger Hopfen«. Uover hovedsorterne Tettnanger (fra 1973 under enhedsbetegnelsen »Tettnanger Frühhopfen«, jf. P. Heidtmann, Grünes Gold, 1994, s. 342) og Hallertauer Mittelfrüher, dyrker man også sorterne Hallertauer Tradition og Perle. Sorten Tettnanger dyrkes udelukkende i dyrkningsområdet Tettnang.
      Anvendelse: Tettnanger-humle bruges næsten udelukkende (ca. 99 %) til ølfremstilling (en lille del i lægemiddelindustrien). Tettnanger-humle leveres for størstedelens vedkommende som humlepellets til kunderne; humleekstrakt leveres kun i meget små mængder, da ekstraktionen kan ødelægge en del af Tettnanger-humlens værdifulde aromastoffer.
      Ingredienser: De værdifulde ingredienser i humlen er bitterstofferne (resiner), aromastoffer (æteriske olier) og garvestoffer (polyfenoler). Tettnang definerer sig selv som dyrkningsområde for aromahumle.
      Tettnanger-humlens verdensry skyldes også og især dens fine aromastoffer, der er sammensat af over 300 æteriske oliekomponenter (som stammer fra humlens »blomst«). Tettnanger-humlens aroma beskrives som blomster-, citrus- og frugt- og ribsagtig, sødlig og krydret. Det samlede aromaindtryk for den humle, der dyrkes i Tettnang-området, beskrives som »harmonisk, vedvarende fyldig og mild«.
      Herudover inddeles humlesorter i handelen formelt i kategorierne »feinstes Aroma« (fineste aromahumle), »Aroma« (aromahumle), »Bitterstoffhopfen« (bitterhumle) og »Hochalfahumlen« (højalfahumle). 96 % af Tettnanger-humlen (sorterne Tettnanger og Hallertauer) hører hjemme i kategorien fineste aroma, de sidste 4 % (Perle og Hallertauer Tradition) i kategorien aromahumle. Da en stor del af de 300 aromakomponenter endnu ikke kan måles, er det stadig det subjektive indtryk af aromaen, der tæller for bryggeriernes indkøbere (ved udvælgelsen stikker indkøberen næsen ned i humlen for at prøve duften). Inden for miljøet defineres Tettnanger-humlen af kendere som en af de fineste humlesorter.
      3.3.   Råvarer (kun for forarbejdede produkter)

      —
      3.4.   Foder (kun for produkter af animalsk oprindelse)

      —
      3.5.   Specifikke produktionsetaper, der skal finde sted i det afgrænsede geografiske område

      Hele humleproduktionen, fra dens umodne stadie til pakningen af humlekopperne, mærkningen og certificeringen på det lokale forseglingssted, foregår i det afgrænsede geografiske område.
      3.6.   Særlige regler vedrørende udskæring, rivning eller emballering osv.

      —
      3.7.   Specifikke mærkningsregler

      —
      4.   Præcis afgrænsning af det geografiske område

      Det geografiske område omfatter dyrkningsområdet Tettnang. Det består af:

                  1.

                  i Bodenseekreis, kommunerne Eriskirch, Friedrichshafen, Hagnau am Bodensee, Immerstaad am Bodensee, Kressbronn am Bodensee, Lagenargen, Markdorf, Meckenbeuren, Neukirch, Oberteuringen og Tettnang

                  2.

                  i Landkreis Ravensburg, kommunerne Achberg, Amtzell, Berg, Bodnegg, Grünkraut, Ravensburg og Wangen im Allgäu (området for de tidligere kommuner Neuravensburg og Schomburg);

                  3.

                  i Landkreis Lindau (Bodensee), kommunerne Bodolz, Lindau (Bodensee), Nonnenhorn og Wasserburg (Bodensee).

            5.   Tilknytning til det geografiske område

      5.1.   Det geografiske områdes egenart

      Dyrkningen af humle i Tettnang-området nævnes første gang i dokumenter i 1150 (jf. P. Heidtmann »Grünes Gold« 1994, s. 12). I 1838 omtales 14 bryggerier i det daværende Oberamt Tettnang (jf. v. Memminger »Beschreibung des Oberamts Tettnang«, 1838, s. 62), heraf tre i byen Tettnang. Tre år senere, i 1841, er der allerede seks i Tettnang (jf. P. Heidtmann »Grünes Gold« 1994, s. 13). Ejerne af disse bryggerier dyrkede selv deres humle. Planmæssig dyrkning blev indført fra 1844 af Unteramtsarzt Johann Nepomuk von Lentz sammen med otte borgere i byen i det område, hvor klimaet var lige på grænsen til, at der kunne dyrkes vin (jf. P. Heidtmann »Grünes Gold« 1994, s. 15). Fra omkring 1860 blev dyrkningsområdet udvidet (91 ha i 1864, 160 ha i 1866, 400 ha i 1875, 630 ha i 1914, jf. P. Heidtmann »Grünes Gold« 1994, s. 22ff) og stødte mod nord snart op til det ældre dyrkningsområde omkring Altshausen (siden ca. 1821, jf. P Heidtmann, Grünes Gold, 1994, s.14). Den største udvidelse af dyrkningsområdet Tettnang skete i 1990’erne, hvor man nåede op på 1 650 ha (EU-rapport om humle 1997, HVG-Bericht 1997) og stødte mod nord snart op til det ældre dyrkningsområde omkring Altshausen I Tettnang-området er der altid kun blevet udvalgt og dyrket aromahumle.
      »Tettnanger Hopfen« dyrkes udelukkende på den såkaldte Niederterrassenschotter, en ungmoræne fra Würm-istiden, i Schussenbecken langs Argen-floden og langs dets istidsrandområder. Denne jordbund med dybtliggende grundvandsstrømme giver humlen mulighed for dyb roddannelse (op til 2 m). Samtidig har den en permanent vandforsyning, også i ekstreme tørkeperioder. Det milde klima, som skyldes Bodensøen og den høje beliggenhed (400-600 m over havet), spiller også en vigtig rolle for Tettnanger-humlens aroma.
      Tettnanger-humlen har helt enestående klimaforhold (gennemsnitlig middeltemperatur, solskinstimer og regnmængde). Gennemsnitsværdierne for de seneste 30 år (opgjort i 2009) med en temperatur på 9,4 °C, knap 1 800 solskinstimer og en regnmængde på 1 136 mm ligger således langt over gennemsnittene for de andre tyske dyrkningsområder.
      5.2.   Produktets egenart

      Det er aromasorter fra dyrkningsområdet Tettnang, der defineres som »Tettnanger Hopfen«. Udover hovedsorterne Tettnanger og Hallertauser Mittelfrüher, dyrker man også sorterne Hallertauser Tradition og Perle. Sorten Tettnanger dyrkes udelukkende i dyrkningsområdet Tettnang.
      Tettnanger-humlen indeholder fine aromastoffer, der er sammensat af over 300 æteriske oliekomponenter (som stammer fra humlens »blomst«). Tettnanger-humlens aroma beskrives som blomster-, citrus- og frugt- og ribsagtig, sødlig og krydret. Det samlede aromaindtryk for den humle, der dyrkes i Tettnang-området, beskrives som »harmonisk, vedvarende fyldig og mild«.
      96 % af Tettnanger-humlen (sorterne Tettnanger og Hallertauer) hører hjemme i kategorien fineste aroma, de sidste 4 % (Perle og Hallertauer Tradition) i kategorien aromahumle.
      Tettnanger-humlen er også karakteriseret ved en stor homogenitet.
      Det bekræftes af de årlige analyser af de leverede humlepartiers ydre kvalitetskendetegn, der foretages af Tettnangs egne laboratorier.
      Det er ligeledes bekræftet af Hohenheim Universitet for Tettnang-sorten, og af bryggeriet Anheuser/Busch for sorten Hallertauer Mittelfrüher.
      Tettnanger Hopfen er kendt langt ud over det regionale område. Den fineste aromahumle fra den fine lille humlehovedstad Tettnang påskønnes i hele verden og er lige populær i Japan og USA. Det er udtryk for en særlig påskønnelse, når et bryggeri i USA forsyner sine etiketter med påskriften »brewed with Tettnang Hops«, hvilket ofte sker. Tettnanger Hopfen sælges på grund af sin kvalitet altid til højeste pris (EU-årsberetninger fra 1990’erne, årsberetninger fra bay. Landesanstalt, jf. P. Heidtmann »Grünes Gold« 1994, s. 368f). Men også borgerne i humlebyen Tettnang lever for og med humlen. Det dokumenteres af de regionale strukturer og begivenheder i forbindelse med »Tettnanger Hopfen«. F.eks. har hele kulturen omkring humledyrkningen siden 1995 været præsenteret på Tettnanger Hopfenmuseum. Der findes en 4 km lang »humlesti« gennem humlemarker, hvor interesserede besøgende kan lære alt, hvad der er værd at vide om »Tettnanger Hopfen«. Herudover er der en 42 km lang cykeltur (Tettnanger Hopfenschlaufe), som fører gennem dyrkningsområdet Tettnang. Hvert år i august kort før høsten er der en humlefest i Tettnang-Kau, hvor indbyggerne i Tettnang fejrer det »grønne gulds« lange traditioner. Sidst men ikke mindst repræsenterer »humlehøjhederne« (en humledronning og to prinsesser), som vælges hvert andet år, Tettnanger-humlen ved regionale og internationale begivenheder.
      5.3.   Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

      Samspillet mellem geologi (jordkvalitet) og klima giver en optimal vækst og koppedannelse hos Tettnanger-humle og dermed humlens geografisk betingede homogenitet. Den meget fine aroma fra Tettnanger-humlen kommer også i høj grad fra den særlige jordbund i området og det særlige klima, som Bodensøen bidrager til. Det er netop denne fine aroma, der har givet »Tettnanger Hopfen« dens internationale renommé. Den lange tradition for at dyrke humle i Tettnang-området har ligeledes ført til, at befolkningen identificerer sig med Tettnang-humlen, som er en fast bestanddel af det lokale kulturliv.

         Henvisning til offentliggørelsen af varespecifikationen

      Markenblatt Vol. 33 af 20.8.2010, del 7a-bb, s. 14729
      http://register.dpma.de/DPMAregister/geo/detail.pdfdownload/19450